Η **Ειρήνη Παναγή-Τσουλλή** (Ξερός Λευκωσίας, 1938) είναι Ελληνοκύπρια λογοτέχνιδα και εκπαιδευτικός. Εξέδωσε το πρώτο της λογοτεχνικό έργο το 1962 και ασχολήθηκε με την ποίηση, την παιδική λογοτεχνία και τη συγγραφή σχολικών βιβλίων.

Βιογραφία
---------

Η Παναγή-Τσουλλή γεννήθηκε το 1938 στο μεικτό χωριό Ξερός της επαρχίας Λευκωσίας, το οποίο αργότερα, κατά την εισβολή του 1974 κατελήφθη από τα τουρκικά στρατεύματα. Φοίτησε στο Παγκύπριο Γυμνάσιο Θηλέων Φανερωμένης στη Λευκωσία και αργότερα σπούδασε παιδαγωγικά. Το 1958 διορίστηκε δασκάλα στην πρωτοβάθμια εκπαίδευση και το 1968 αποσπάστηκε στην Υπηρεσία Εκπαιδευτικής Ραδιοφωνίας του υπουργείου Παιδείας. Αργότερα μετέβη στο Ηνωμένο Βασίλειο για μετεκπαίδευση. Από τη θέση της στο υπουργείο Παιδείας έγγραψε και συμμετείχε στη συγγραφή μεγάλου αριθμού βιβλίων για σχολική χρήση. Επιπλέον διετέλεσε μέλος λογοτεχνικών και πολιτιστικών οργανώσεων.

Λογοτεχνικό έργο
----------------

Ξεκίνησε την ενασχόλησή της με τη λογοτεχνία από την εφηβεία της και γύρω στο 1960 άρχισε να δημοσιεύει ποιήματά της σε εφημερίδες και περιοδικά. Στα πρώτα της βήματα χρησιμοποιούσε το πατρικό της επώνυμο («Ειρήνη Παναγή»), ενώ μετά τον γάμο της αναφέρεται ως «Ειρήνη Παναγή-Τσουλλή» και «Ειρήνη Τσουλλή». Το 1962 εξέδωσε την πρώτη ποιητική συλλογή της με τίτλο «Μνήμες στη Νύχτα», που περιλάμβανε ορισμένα ποιήματά της που είχαν ήδη δημοσιευθεί καθώς και άλλα νέα. Ακολούθησε το 1969, το αντιπολεμικό έργο «Του Πολέμου» με ποιήματα εμπνευσμένα κυρίως από τους πεσόντες αγωνιστές της ΕΟΚΑ. Στην ίδια συλλογή περιλαμβάνεται και ποίημα αφιερωμένο στον Φινλανδό οπλίτη της UNFICYP Γιουχάνι Ματικάινεν, ο οποίος σκοτώθηκε τον Μάιο του 1964 σε συμπλοκή με ενόπλους τουρκοκυπριακού θύλακα στο Κανλί Λευκωσίας. Ως κύριο χαρακτηριστικό της ποίησής της, αναφέρεται η ωριμότητα στην αντιμετώπιση της ζωής.

Τα επόμενα χρόνια η Παναγή-Τσουλλή ασχολήθηκε κυρίως με την παιδική λογοτεχνία, επιτυγχάνοντας να συμπεριληφθεί στους κυριότερους εκπροσώπους του είδους στην Κύπρο. Έργα της που εντάσσονται στο συγκεκριμένο λογοτεχνικό είδος είναι η ποιητική συλλογή «Παιδικές Πνοές» που κυκλοφόρησε το 1971 και αργότερα επανεκδόθηκε, καθώς και τα διηγήματα υπό τον τίτλο «Ξεριζωμένα Λουλούδια» που κυκλοφόρησαν για πρώτη φορά το 1980. Ποιήματά της έχουν μεταφραστεί σε ξένες γλώσσες και έχουν συμπεριληφθεί σε συλλογικά έργα. Επιπλέον συμμετείχε στη συντακτική επιτροπή του περιοδικού «Παιδική Χαρά».

Εργογραφία (ενδεικτική)
-----------------------

* «Μνήμες στη Νύχτα» (1962)
* «Του Πολέμου» (1969)
* «Παιδικές Πνοές» (1971)
* «Ξεριζωμένα Λουλούδια» (α΄ έκδοση, 1980)

Παραπομπές
----------

1. 1 2 3 4 5 6 7 8 9 10 11 12 13 14  «Τσουλλή - Παναγή Ειρήνη». *polignosi.com*. Polignosi - Μεγάλη Κυπριακή Εγκυκλοπαίδεια. Ανακτήθηκε στις 1 Μαΐου 2021.
2. 1 2 3 4  Μπαγλάνης, Βάγιος (Ιούλιος-Σεπτέμβριος 1970). «Ειρήνης Παναγή-Τσουλλή, Του πολέμου». *Νέα Πορεία* (Θεσσαλονίκη) **16** (185-187): 196-197. .
3. ↑  Αναφέρεται και ως **Τσούλλη**.
4. 1 2 3  Γουλής, Δημήτριος (2010). *Το έργο και η προσφορά της Φιλίσας Χατζηχάννα στην παιδική λογοτεχνία της Κύπρου και της Ελλάδας*. Ιωάννινα: Πανεπιστήμιο Ιωαννίνων-Διδακτορική Διατριβή. σελ. 45.
5. 1 2  «Ξερός». *polignosi.com*. Polignosi - Μεγάλη Κυπριακή Εγκυκλοπαίδεια. Ανακτήθηκε στις 1 Μαΐου 2021.
6. 1 2 3 4  Χριστοφίδη, Α. (Οκτώβριος 1962). «Ειρήνης Παναγή: «Μνήμες στη Νύχτα» Λυρική Κύπρος, Λευκωσία 1962». *Πνευματική Κύπρος* (Λευκωσία) (25): 38-39. .
7. 1 2  Γεωργής, Γιώργος (Ιούνιος-Αύγουστος 1989). «Προσεγγίσεις και επισημάνσεις στη νεότερη κυπριακή λογοτεχνία». *Η λέξη* (85-86): 635. Αρχειοθετήθηκε από το πρωτότυπο στις 2021-05-01.. Ανακτήθηκε στις 2021-05-01.
8. 1 2 3 4  Θεοδούλου, Δώρος (17 Ιουλίου 1985). «Παιδική λογοτεχνία της Κύπρου (Προσπάθεια για ιστορική και κριτική θεώρηση)». *Διαβάζω* (Αθήνα) (123): 55. .
9. ↑  Χριστοφίδη, Α. (Οκτώβριος 1962), σελ. 38. *«Έχουμε τώρα την ευκαιρία να δούμε συγκεντρωμένο ένα μέρος του δημοσιευμένου έως τώρα έργου της μαζί με μερικά αδημοσίευτα ποιήματα...λείπουν από τη συλλογή δημοσιευμένα ποιήματα από τα καλύτερα που έγραψε ως τώρα η δ. Παναγή.»*.
10. ↑  Λαδάκη Φιλίππου, Νίκης (1992). *Δεκαεννιά κραυγές*. Λευκωσία. σελ. 12.
11. ↑  «Suomalaisten rauhanturvaajien haavoittuminen luodista harvinaista». *kaleva.fi* (στα Φινλανδικά). Kaleva. 1 Οκτωβρίου 2006. Ανακτήθηκε στις 1 Μαΐου 2021.
12. ↑  «TURKISH CYPRIOTE REGRETS SLAYING; Leader Declares U.N. Force Ignored a Challenge». *nytimes.com* (στα Αγγλικά). The New York Times. Ανακτήθηκε στις 1 Μαΐου 2021.
13. ↑  *Έγχρωμη Εγκυκλοπαίδεια Υδρόγειος*. Τόμος 18: Κύπρος. Αθήνα: Εκδόσεις ΔΟΜΙΚΗ. 1993. σελ. 237.

Εξωτερικοί σύνδεσμοι
--------------------

* «Τσουλλή - Παναγή Ειρήνη». *polignosi.com*. Polignosi - Μεγάλη Κυπριακή Εγκυκλοπαίδεια.

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Λογοτεχνία
* Πύλη:Κύπρος
 |

 |